གངས་རིའི་ར་བས་བསྐོར་བའི་ཡུལ་ལྗོངས་མདོ་ཁམས་དངུལ་རྫ་ཟལ་མོའི་སྒང་སྟོད་སྔོན་བྱོན་རིགས་འཛིན་རྣམས་ཀྱི་བྱིན་གྱིས་རླབས་པའི་གནས་མཆོག་འདིའི་ཡར་སྔོན་མདུན་ངོས་སུ་འཆར་ཐུབ།འདུ་གནས་གཡུང་དྲུང་གི་ཉེ་འདབས་དཔལ་སྦྲ་ཆེན་གསེར་ལུང་ཕྱུག་མོའི་མངའ་འབངས་ཧོར་དྲུག་ཅུ་ཚོ་བའི་མཆོད་གནས་ཕུར་དགོན་འོད་ཚལ་གླིང་གི་ལྷ་སྡེ་གནས་མཆོག་ཨ་ཀྲོང་གཡུང་དྲུང་མཐོང་གྲོལ་གླིང་གི་ནུབ་ཕྱོགས་རི་བོ་རྒྱལ་མཚན་མཐོ་པོའི་ལྷོ་ཤར་རྒྱབ་རི་ཡི་གེ་རདྞ་འབར་བའི་གཡས་ངོས་གནས་རི་འབྲོག་གུ་དཀར་པོའི་མདུན་ཕྱོགས་ངོ་མཚར་ཁྱད་འཕགས་ཅན་གྱི་གནས་མཆོག་མར་ཁུ་ཁ་ཞེས་ནས་མར་གསེར་གཞོང་ཞལ་ཁ་ཕྱེས་པ་ལྟ་བུ་དག་པའི་ཞིང་མཆོག་དེར་ཆེས་མདོ་ཁམས་བེ་རུ་རྒྱལ་པོའི་གདུང་ལས་གྲོལ་བའི་ཡབ་གསང་སྔགས་འཆང་བ་གཡུང་དྲུང་དོན་ལྡན་དང་ཡུམ་ཇི་གྷིར་ཧོར་གྱི་རྒྱལ་པོའི་རིགས་རྒྱུད་གཡང་སྨན་མ་གཉིས་སྲས་སུ་འབྱུང་ལྡན་༢༩༩ལྕགས་ཕོ་ཁྱི་ལོའི་ཟླ་ཚེས་བཟང་པོའི་ཉིན་གཟུགས་སྐུ་ཉི་མའི་དཀྱིལ་འཁོར་ཤ་རིའི་ཕྲག་ནས་མངོན་པར་བཞེད་པའི་དུས་སུ་ངོ་མཚར་ཁྱད་དུ་འཕགས་པའི་ལྟས་སྣ་ཚོགས་སུ་ཀུན་གྱི་མཐོང་ཡུལ་གྱུར་པ་མ་ཟད་ཁྱད་དུ་འཕགས་པའི་བསྟན་འཛིན་གྱི་སྐྱེས་བུ་ཞིག་འཁྲུང་ཞེས་ཡུལ་མི་ཡོངས་ཀྱིས་དགའ་བ་རབ་ཏུ་བལྟས་ཤིང་སྐུ་མཆོག་མཚན་དཔེའི་དཀྱིལ་འཁོར་མངོན་པར་བཞེད་མཚན་ལ་ཚེ་རིང་དཔལ་འབྱོར་ཞེས་གསོལ་དམ་པ་ཁོང་ནི་ཆུང་བྱིས་པའི་དུས་ནས་རྣམ་དཀར་དགེ་བའི་ལས་ལ་བློ་ཁ་ཕྱོགས་ཅིང་དཔྱད་སྟོབས་ཀྱི་ཤེས་རབ་གསལ་བ་དང་མི་དགེ་བའི་ཕྱོགས་སུ་དུག་ལྟར་འཛིམ་པ་སོགས་རང་བཞིན་ནས་རྣམ་དཔྱོད་ཀྱི་ཤེས་རབ་རྒྱུད་ལ་ལྡན།དམ་པ་དེ་ཉིད་སྡུག་བསྔལ་འཁོར་བའི་གནས་ལ་སྐྱོ་ཤས་སྐྱེས་ཏེ་དགུང་ལོ་བཅུ་གསུམ་ཐོག་ཏུ་ཀླུ་ཕུག་གཡུང་དྲུང་བདེ་ཆེན་གླིང་གི་མཁན་སློབ་རྣམ་གཉིས་ཀྱི་མདུན་ནས་གཙང་མ་གཙུག་ཕུད་ཀྱི་སྡོམ་པ་བཞེས་ཏེ་མཚན་ཡང་ཚུལ་ཁྲིམས་དགེ་བ་ཞེས་གསོལ་དུས་དེ་ནས་བཟུང་སྟེ་དུས་ངན་གྱི་རང་རྟགས་ཇི་ཙམ་མངོན་ཡང་སྡོམ་དམ་མིག་འབྲས་བཞིན་དུ་བསྲུང་མཛད་ཅིང་ཐར་པ་ཐམས་ཅད་མཁྱེན་པའི་གོ་འཕང་བསྒྲུབ་པ་ལ་བླ་མ་དགེ་བའི་བཤེས་གཉེན་བསྟེན་དགོས་པར་བརྟེན་བཀའ་དྲིན་སུམ་ལྡན་གྱི་རྩ་བའི་བླ་མ་གཤེན་སྤྲུལ་ཐུགས་རྗེ་ཉི་མའི་མདུན་དུ་ཕེབས་ཏེ་དམར་ཁྲིད་དུག་ལྔ་རང་གྲོལ་གྱི་ཁྲིད་ལུང་ཞུས་ཤིང་སྒོམ་སྒྲུབ་ཉམས་ལེན་ཚུལ་བཞིན་མཛད་པ་མ་ཟད་མདོར་ན་ཕྱི་ཡི་ཚུལ་དང་ནང་གི་ཁྲིམས་སོགས་ལྟ་སྤྱོད་གཉིས་དང་ཡ་མ་བྲལ་བའི་སྒོ་ནས་ཉམས་ལེན་ཚུལ་བཞིན་གནང་བས་སྐལ་ལྡན་དང་བ་འདྲེན་པའི་དམིགས་རྐྱེན་ཞིག་ཏུ་གྱུར།